Parti Negara Sarawak

Parti Negara Sarawak (PANAS) atau National Party of Sarawak merupakan salah satu bekas parti politik berperingkat negeri yang ditubuhkan pada 9 April 1960 di Sarawak, Malaysia untuk menghadapi pilihan raya majlis tempatan dan daerah yang telah dimulakan pada tahun 1959. PANAS mendukung tujuan melindungi, memelihara dan memajukan kepentingan politik, pendidikan, keagamaan, ekonomi, sosial dan kebudayaan rakyat seluruh negeri Sarawak, khasnya kaum bumiputera.

Pada 28 Mac 1968, parti ini bergabung dengan Barisan Rakyat Jati Sarawak (BARJASA) untuk membentuk Parti Bumiputera yang kemudian bercantum dengan Parti Pesaka Anak Sarawak (PESAKA) untuk menubuhkan Parti Pesaka Bumiputera Bersatu Sarawak (PBB) pada 30 April 1973.

Sejarah
PANAS merupakan parti politik kedua di Sarawak dan diasaskan oleh  Datuk Bandar Abang Haji Mustapha, kira-kira 10 bulan selepas penubuhan Parti Rakyat Bersatu Sarawak (SUPP) yang merupakan  parti politik pertama didaftarkan di Sarawak. Pada peringkat permulaannya, PANAS  tidak mendapat sokongan yang menggalakkan daripada penduduk tempatan sendiri tetapi selepas dua tahun, parti ini mula diterima apabila sebanyak 62,795 ahli menganggotainya kerana menentang penjajahan Malaya. Ketika itu, PANAS sudah menubuhkan 65 cawangan di seluruh negeri dan dianggotai kira-kira 20,000 orang Melayu, 20,000 orang suku kaum Iban, dan 10,000 orang suku kaum Bidayuh, termasuk beratus-ratus orang lain daripada kaum Cina.

Setelah pendaftaran PANAS diluluskan secara rasmi pada 9 April 1960, Datu Bandar Abang Haji Mustapha dilantik sebagai Pengerusi dan Abang Othman, adiknya yang meletakkan jawatan sebagai Timbalan Penguasa Polis, dilantik sebagai Setiausaha Agung. Antara tokoh yang menjadi tulang belakang PANAS ialah:
 Naib-naib Pengerusi: William Tan, Edward Jerah dan Austin Jaya
 Penolong Setiausaha Agung: Lo Foot Kee dan Andrew Landau
 Bendahari: Tan Tsak Yu
 Penolong Bendahari: Leong Ho Yuen
 Ahli Majlis Tertinggi: Tan Sri Datuk Ikhwan Zaini 
 Ahli-Ahli Jawatankuasa: Penghulu Haji Dol Osman, Abong Taib, Jalel Ubong, Stephen Harry, Edward Menlis, Sim Peng Cho, Chin Poh Luke, dan Ngui Ah Sin.

Lihat juga 
 Senarai parti politik Malaysia
 Politik Malaysia
 Barisan Rakyat Jati Sarawak (BARJASA) 
 Parti Bumiputera
 Parti Pesaka Anak Sarawak (PESAKA)
 Parti Pesaka Bumiputera Bersatu Sarawak (PBB)

Pautan Luar 
 Laman web rasmi Parti Pesaka Bumiputra Bersatu Sarawak

Rujukan

Parti politik tidak berfungsi lagi di Malaysia
Penubuhan 1960 di Sarawak
Pembubaran 1968 di Malaysia